
Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca Să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Și 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Şi a pătimit şi S-a îngropat. 
Și a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit, 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Condacul 1 

Veniţi să încununăm cu laude pe stâlpii apostolilor, pe cei ce s-au nevoit până la 
sânge întru mărturisirea Cuvântului, ca păziţi fiind cu scutul rugăciunilor lor de 
toate săgețile ispitelor, să cântăm Domnului cu mulţumire: Aliluia! 


Icosul 1 


Cu ce cuvinte vă vom întâmpina pe voi, sfinților apostoli, pe cărarea rugăciunii, 
căci voi cu adevărat aţi biruit toate vicleşugurile vrăjmaşilor şi pe toţi aţi luminat 
cu darul lui Hristos, ca să vă cinstească pe voi aşa: 

Bucuraţi-vă, porţi ale Împărăției Cerurilor; 

Bucuraţi-vă, vase de aur ale credinţei; 

Bucuraţi-vă, stele ce înfrumuseţează cerul Bisericii; 

Bucuraţi-vă, sălaşuri întru care a strălucit slava lui Hristos; 

Bucuraţi-vă, luminători ai celor din întunericul neştiinţei,; 

Bucuraţi-vă, făclu vestitoare ale luminii lui Hristos; 

Bucuraţi-vă, jertfe sfinţite aduse Împăratului ceresc; 

Bucuraţi-vă, cei plini de mirul înţelepciunii de sus; 

Bucuraţi-vă, candele nestinse ale dreptei credinţe; 

Bucuraţi-vă, peceţi nestricate ale cuvântului ceresc; 

Bucuraţi-vă, odihna inimilor încercate în necazuri; 

Bucuraţi-vă, bucuria celor ce caută comori duhovniceşti; 

Bucuraţi-vă, Sfinţilor apostoli Bartolomeu şi Varnava! 


Condacul 2 
Impreună cu Sfântul apostol Filip te-ai nevoit, Sfinte Bartolomeu, alergând îm- 
preună pe cărările propovăduirii lui Hristos, cel ce v-a unit într-un gând al iubirii şi 


a umplut vasul inimilor voastre cu mirul cântărilor de: Aliluia? 


Icosul 2 

Bătăi şi temniţă ai răbdat, Sfinte apostole Bartolomeu, pentru Cel ce a deşertat 
temniţele iadului şi cu puterea Crucii ai spulberat valurile ispitelor, primind de la 
cei pe care i-ai luminat cununi de laude ca acestea: 

Bucură-te, răbdătorule al multor prigoniri; 

Bucură-te, soare înţelegător sfinţit de Soarele dreptăţii; 

Bucură-te, înţelepciunea celor însetaţi de Adevăr; 

Bucură-te, luminătorul celor din noaptea înşelăciunii; 

Bucură-te, candela rugăciunii inimilor smerite; 

Bucură-te, făclia ce aprinde dorul de Hristos; 

Bucură-te, tânguirea taberelor diavoleşti; 

Bucură-te, vederea încununată de bucurie a celui orb; 

Bucură-te, luceafăr al minunilor uimind cugetele păgânilor; 

Bucură-te, oglinda sufletelor iubitoare de înţelepciune; 

Bucură-te, căci ai omorât vipera cu sulița rugăciunii; 

Bucură-te, cel întru care a strălucit puterea lui Hristos; 

Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 3 

Prieten prea iubit al Sfântului apostol Pavel fiind, te-ai veselit minunat cu duhul 
când acesta s-a alăturat turmei lui Hristos, Sfinte apostole Barnaba, strigând 
împreună cu acesta întru mulțumire Domnului: Aliluia! 


Icosul 3 

În părţile Antiohiei Siriei te-ai nevoit, Sfinte Barnaba, scoțând multe suflete din 
groapa necredinţei şi aşezându-le pe piatra credinţei în Hristos, ca toţi cu mul- 
țumire să-ţi cânte aşa: 

Bucură-te, fluier al vestirilor dumnezeieşti; 

Bucură-te, poartă a înţelepciunii celei de sus; 

Bucură-te, întărirea sufletelor întru credința mântuitoare; 

Bucură-te, că ai cules rod îmbelşugat de virtuţi din grădina sufletelor; 

Bucură-te, mângâierea cea nerăpită a apostolului neamurilor; 

Bucură-te, iscusit propovăduitor al Cuvântului; 

Bucură-te, chivernisitorul înţelept al darurilor Bisericii; 

Bucură-te, candelă a rugăciunii văzătoare; 

Bucură-te, că bine ai împărţit milostenia primită; 

Bucură-te, mână a lui Hristos lucrătoare în lume; 

Bucură-te, scânteia nădejdii celor întristaţi; 


Bucură-te, pacea sufletelor tulburate de ispite; 
Bucură-te, Sfinte apostole Barnaba, carte sfinţită de Duhul şi veşnic deschisă 
spre propovăduirea lui Hristos! 


Condacul 4 

Împietrirea păgânilor şi groaza chinurilor puse înainte nu te-au înspăimântat pe 
tine, Sfinte apostole Bartolomeu, ci cu nădejdea în Viaţa lumii te-ai aruncat în fo- 
cul chinurilor, având sufletul aprins de focul iubirii dumnezeieşti, care te îndemna 
a cânta neîncetat: Aliluia! 


Icosul 4 

Pe soţia antipatului cetăţii ai vindecat-o cu untdelmnul rugăciunii, atrăgând asupra 
ta mânia soţului rău credincios, însă de la noi primeşte smerite cuvinte de mul- 
țumire şi îmblânzeşte Sfinte Bartolomeu, patimile noastre, ca să te cinstim cu cân- 
tări de laude ca acestea: 

Bucură-te, vistierie a darurilor lui Hristos; 

Bucură-te, înțelepțirea tainică a cinstitorilor tăi; 

Bucură-te, dezlegarea femeii din legăturile neputinței; 

Bucură-te, întărirea tuturor pe piatra credinţei; 

Bucură-te, limanul celor din întunericul necazurilor; 


Bucură-te, stea sădită de înţelepciunea dumnezeiască; 

Bucură-te, carte purtătoare a tainelor Cuvântului; 

Bucură-te, vasul cel sfinţit al Adevărului; 

Bucură-te, că ai răbdat mânia asupritorilor; 

Bucură-te, că ai rămas în corabia credinţei; 

Bucură-te, diamant al răbdării nepreţuite; 

Bucură-te, turn sfințit al comorilor rugăciunii; 

Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 5 

Prin viforul multor prigoniri călătorind, Sfinte apostole Barnaba, ai păstrat în suflet 
nestinsă flacăra credinţei în Hristos şi în toată vremea te-ai ostenit a aduce cu în- 
gerii jertfa cântări de: Aliluia! 


Icosul 5 

Pe bărbatul cel şchiop ai vindecat numai cu cuvântul rugăciunii tale, Sfinte Bar- 
naba, iar acum sufletele noastre cele ce şchioapătă pe calea poruncilor dumneze- 
ieşti le întăreşte, ca bine să săvârşim alergarea credinţei, şi să te mărim pe tine cu 
dragoste aşa: 

Bucură-te, întărirea picioarelor neputincioase; 

Bucură-te, încununarea celor ce bine aleargă pe cărarea mântuirii; 

Bucură-te, întâmpinarea celor osteniţi de multele ispite; 

Bucură-te, bucuria moștenitorilor Împărăției lui Hristos; 

Bucură-te, bunul povăţuitor al Sfântului apostol Marcu; 

Bucură-te, mângâierea sufletelor istovite de arşiţa necazurilor; 

Bucură-te, piatra poruncilor lui Hristos; 

Bucură-te, că ai risipit toată întunecimea necredinţei; 

Bucură-te, vas întru care s-a păstrat mirul înţelepciunii; 

Bucură-te, că ai băut paharul pătimirilor pentru Hristos; 

Bucură-te, că mânia păgânilor nu te-a înspăimântat; 

Bucură-te, întărirea aşezământului credinţei; 

Bucură-te, Sfinte apostole Barnaba, carte sfinţită de Duhul şi veşnic deschisă 
spre propovăduirea lui Hristos! 


Condacul 6 

Răstignit ai fost Sfinte Bartolomeu, asemenea Mântuitorului pe care L-ai urmat pe 
Golgota prigonirilor, dar cutremurul cel mare s-a arătat a fi semn dumnezeiesc, ca 
toţi să se închine Celui pe care cu cutremur îngerii Îl slăvesc în cântări de: Aliluia! 


Icosul 6 


În părţile Indiei ai fost chemat să semeni sămânţa credinţei, dar vânturile prigo- 
nirilor nu au reuşit să te dezrădăcineze din pământul Adevărului, ci însuţi ai întărit 
pe mulţi întru dreptate, ca să te cinstească cu evlavie cu cântări de laudă ca acestea: 
Bucură-te, stâlp al credinţei pe meleagurile Indiei; 

Bucură-te, tămăduire grabnică a celor neputincioşi; 

Bucură-te, vedere dulce a celor orbi; 

Bucură-te, liniştea sufletelor tulburate de ispite; 

Bucură-te, răbdarea celor din necazuri; 

Bucură-te, uşurarea poverii celor necăjiţi; 

Bucură-te, auzire scumpă a celor întristaţi; 

Bucură-te, deschizătorule la porțile credinţei; 

Bucură-te, cheie ce ne descui uşile Împărăției; 

Bucură-te, mângâierea celor încercaţi în focul ispitelor; 

Bucură-te, lumina ce a strălucit celor din umbra necredinţei; 

Bucură-te, pom plin de roadele Înţelepciunii Tatălui prin lucrarea Duhului; 
Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 7 
In insula Cipru, patria ta, bine te-ai nevoit pentru întărirea dreptei credinţe şi ai răb- 
dat defăimarea celor îndărătnici, aducând Domnului jertfe neîncetate de rugăciune 


împodobite cu cântări: Aliluia! 


Icosul 7 

Cu ochii cei duhovniceşti mai înainte ai văzut Sfinte Barnaba, sfârşitul cel gătit ție 
de cei rău credincioşi, dar nu te-ai înspăimântat de chinuri, ci cu răbdare ai suferit 
durerile cele cumplite, ca să te bucuri în veac de odihna lui Hristos şi de laude ca 
acestea : 

Bucură-te, că Sfânta Liturghie ai slujit mai înainte de moarte; 

Bucură-te, că ai întărit pe cei ce te iubeau mai înainte de sfârşitul tău; 

Bucură-te, că legea iubirii desăvârşit ai plinit,; 

Bucură-te, căci cu pietre ai fost ucis de rău credincioşi; 

Bucură-te, că te-ai asemănat întru moarte întâiului mucenic; 

Bucură-te, că pietrele ţi-au zidit scară către cer; 

Bucură-te, că întăreşti pe toţi pe piatra credinţei; 

Bucură-te, că te veseleşti acum în palat îngeresc; 

Bucură-te, că întinzi tuturor mână de ajutor în primejdii; 

Bucură-te, luminarea celor ce te cinstesc pe tine; 

Bucură-te, că focul nu a suferit atingerea de trupul tău; 

Bucură-te, că ai lăsat lumii comoara moaştelor tale; 


Bucură-te, Sfinte apostole Barnaba, carte sfinţită de Duhul şi veşnic deschisă 
spre propovăduirea lui Hristos! 


Condacul 8 

Toate părţile Indiei ai luminat cu strălucirea propovăduirii lui Hristos, iar acum 
luminează şi întunericul sufletului meu, ca să mă îndrept cu pas grăbit către ziua 
cea nesfârşită a bucuriei celor ce laudă pe Stăpânul cu cântări neîncetate de: Ali- 
luia! 


Icosul 8 

Sfânta Evanghelie a Sfântului apostol Matei ai tălmăcit-o în limba celor din părțile 
Indiei şi le-ai dăruit-o lor ca moştenire a credinţei, ca pururea să cinstească amin- 
tirea ta şi să te cheme în ajutor, aducându-ţi mulțumiri ca acestea: 

Bucură-te, pecete a Evangheliei Adevărului; 

Bucură-te, luminătorul cel mare al Indiei; 

Bucură-te, că ai rupt legăturile neştiinţei; 

Bucură-te, că vălul păcatului celor întunecaţi l-ai ridicat; 

Bucură-te, că pe toți i-ai împăcat cu Hristos; 

Bucură-te, că ai trecut peste groapa necazurilor cu bucurie; 

Bucură-te, că ai dăruit hrană sufletească inimilor încercate; 


Bucură-te, că ai dăruit tuturor comoara Evangheliei; 

Bucură-te, înţelepţitorul minţilor celor umbrite de gânduri rele; 

Bucură-te, că ai făcut să înceteze potopul patimilor; 

Bucură-te, că ai disprețuit toată bogăţia trecătoare a lumii; 

Bucură-te, visterie a rugăciunii neîncetate; 

Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 9 

Bine săvârşind calea muceniciei, ai aflat în ceruri pe Cel Dorit, care primind oste- 
neala ta pentru adevăr, te-a încununat cu slavă netrecătoare, ca să te veseleşti neîn- 
cetat întru lumina cântărilor de: Aliluia! 


Icosul 9 

Lacrimi de iubire şi de milostivire a vărsat Sfântul Pavel pentru tine, prietenul său 
cel mult iubit, precum Mântuitorul a vărsat pentru Lazăr, iar noi te rugăm să ceri 
Domnului să dea ochilor noştri lacrimi de pocăință, ca plângându-ne păcatele, să îți 
aducem ţie mulţumire pentru mijlocire întru acest chip: 

Bucură-te, cel ce ai desăvârşit cartea prieteniei; 

Bucură-te, că prin multe chinuri ai ajuns la odihnă; 

Bucură-te, că eşti liman celor încercaţi în marea vieţi; 


Bucură-te, că risipeşti tulburările celor rău credincioşi; 
Bucură-te, că ai iertat pe prigonitorii tăi; 

Bucură-te, căci cu mâna ta ai scris Evanghelia Sfântului Matei; 
Bucură-te, căci cu aceasta ai poruncit a fi îngropat; 

Bucură-te, că pentru adevăr viaţa întru primejdie ai pus-o; 
Bucură-te, că pentru Hristos cu totul te-ai jertfit; 

Bucură-te, că eşti cununa bucuriei mucenicilor; 

Bucură-te, biruinţa cea nerăpită a apostolilor; 

Bucură-te, mângâierea celor cufundaţi în multe necazuri; 
Bucură-te, Sfinte apostole Barnaba, carte sfinţită de Duhul şi veşnic deschisă 
spre propovăduirea lui Hristos! 


Condacul 10 

Purtarea de grijă a lui Dumnezeu asemenea unui soare te-a însoţit în ziua mântuirii, 
Sfinte apostole Bartolomeu, călăuzindu-ţi paşii spre părțile Armeniei celei mari, ca 
să propovăduieşti pe Soarele dreptăţii, căruia toată suflarea Îi cântă: Aliluia! 


Icosul 10 

Diavolii nu mai sufereau strălucirea minunilor tale şi nici vindecarea fiicei împă- 
ratului, uneltind răstignirea ta pe cruce cu capul în jos, spre a arăta tuturor grabnica 
pregătire pentru alergarea către Împărăţia Cerurilor, pe care roagă-te să o moşte- 
nească şi cei ce te cinstesc pe tine aşa: 

Bucură-te, că ai orbit pe demoni cu strălucirea minunilor; 

Bucură-te, mare neguţător de suflete omeneşti; 

Bucură-te, că pe mulţi ai adus la Hristos mântuiţi; 

Bucură-te, corabie a Împărăției Cerurilor; 

Bucură-te, vindecarea minunată a fiicei împăratului; 

Bucură-te, căci sărăcia pentru Hristos ai iubit; 

Bucură-te, că în dar ai dat cele primite de la Hristos; 

Bucură-te, izvor nesecat al tămăduirilor; 

Bucură-te, căci capul ţi s-a tăiat pentru Capul Biserici; 

Bucură-te, că ai slăvit pe Domnul şi în chinurile cele cumplite; 

Bucură-te, căci prin dureri ai câştigat cununa veseliei veşnice; 

Bucură-te, căci cu sângele tău ai pecetluit testamentul Adevărului; 

Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 11 

Moaştele tale ai descoperit arhiepiscopului celui ce cu lacrimi cerea semn dumne- 
zeiesc şi l-ai înţelepţit pe el spre a birui pe potrivnici ca să cânte Domnului cu mul- 
ţumire: Aliluia! 


Icosul 11 

Pentru moaştele tale Sfinte Barnaba, s-a dat insulei Cipru a fi sub stăpânirea arhie- 
piscopului său, ca toţi să te cinstească cu adâncă evlavie, îndreptând către tine no- 
rul rugăciunilor lor şi picături de laude ca acestea: 

Bucură-te, apărător nebiruit al insulei Cipru; 

Bucură-te, podoaba drept măritorilor creştini; 

Bucură-te, că ai luminat pe arhiepiscopul tulburat de îndoială; 

Bucură-te, că luminezi ochii noştri sufleteşti; 

Bucură-te, că întăreşti în credinţă sufletele încercate; 

Bucură-te, că slujeşti cu slavă în ceata apostolilor; 

Bucură-te, că eşti nouă apărător la judecata lui Hristos; 

Bucură-te, că reverşi tuturor izvoare de tămăduiri; 

Bucură-te, mângâierea cea binecuvântată a Ciprului; 

Bucură-te, că risipeşti tulburările vrăjmaşilor; 

Bucură-te, vie mult roditoare a Bisericii lui Hristos; 

Bucură-te, că hrăneşti sufletele cu mierea înţelepciunii; 

Bucură-te, Sfinte apostole Barnaba, carte sfinţită de Duhul şi veşnic deschisă 
spre propovăduirea lui Hristos! 


Condacul 12 


Adâncurile nu au voit a înghiţi racla cu moaştele tale, Sfinte Bartolomeu, ci s-a dă- 
ruit nouă, pământenilor, spre mângâiere în necazuri şi spre a ne îndemna a cânta 
neîncetat Domnului cu mulţumire: Aliluia! 


Icosul 12 

O minune prea slăvită s-a arătat după zborul tău cu sufletul către cămările cerești, 
Sfinte Bartolomeu, căci cuviosul losif a primit prin rugăciunile tale cele stărui- 
toare darul scrierii cântărilor bisericeşti; iar noi, săraci fiind de înţelepciune, ca vă- 
duva cea necăjită, îți aducem în dar la prăznuirea ta cei doi bani: evlavia şi nădej- 
dea noastră în rugăciunile tale, ca să moştenim şi noi Împărăţia cea de sus, lăudân- 
du-te pe tine aşa: 

Bucură-te, scară a dragostei dumnezeieşti; 

Bucură-te, că te-ai ostenit a plini rugăciunile cuviosului Iosif; 

Bucură-te, înţelepciunea tainică a dulce cântătorului lui Hristos; 

Bucură-te, că reverşi tuturor mirul darurilor Înţelepciunii; 

Bucură-te, că ne ocroteşti sub aripile rugăciunii tale; 

Bucură-te, podoabă sfințită a Bisericii lui Hristos; 

Bucură-te, că vindeci rănile sufletelor încercate în necazuri; 

Bucură-te, că în vedenii adesea te-ai arătat celui ce te iubea; 

Bucură-te, că nu ai lepădat nici neputincioasă osteneala noastră; 


Bucură-te, că reverşi darul Cuvântului celor ce te cinstesc; 

Bucură-te, acoperământul sufletelor ce trec marea vieţii; 

Bucură-te, ajutătorul tuturor la plinirea poruncilor lui Hristos; 

Bucură-te, Sfinte apostole Bartolomeu, strălucirea slavei apostolilor lui Hristos! 


Condacul 13 (de 3 ori) 

O, Sfinților apostoli Bartolomeu şi Barnaba, făclii înţelegătoare ale Soarelui drep- 
tăţii, cei ce dăruiți lumii lumina înţelepciunii lui Hristos, prin ale voastre sfinte ru- 
găciuni luminaţi şi inimile noastre, ca să vedem strălucind în oglinda sufletului pe 
Hristos, cel ce dă tuturor îmbrăţişarea iertării, chemându-ne pe toţi într-un gând al 
iubirii neclintite spre a-l cânta cu Puterile cereşti: Aliluia! 


Apoi: 

Icosul 1 

Cu ce cuvinte vă vom întâmpina pe voi, sfinţilor apostoli, pe cărarea rugăciunii, 
căci voi cu adevărat aţi biruit toate vicleşugurile vrăjmaşilor şi pe toţi aţi luminat 
cu darul lui Hristos, ca să vă cinstească pe voi aşa: 

Bucuraţi-vă, porţi ale Împărăției Cerurilor; 

Bucuraţi-vă, vase de aur ale credinţei; 

Bucuraţi-vă, stele ce înfrumuseţează cerul Bisericii; 

Bucuraţi-vă, sălaşuri întru care a strălucit slava lui Hristos; 

Bucuraţi-vă, luminători ai celor din întunericul neştiinţei; 

Bucuraţi-vă, făclii vestitoare ale luminii lui Hristos; 

Bucuraţi-vă, jertfe sfinţite aduse Împăratului ceresc; 

Bucuraţi-vă, cei plini de mirul înţelepciunii de sus; 

Bucuraţi-vă, candele nestinse ale dreptei credinţe; 

Bucuraţi-vă, peceţi nestricate ale cuvântului ceresc; 

Bucuraţi-vă, odihna inimilor încercate în necazuri; 

Bucuraţi-vă, bucuria celor ce caută comori duhovniceşti; 

Bucuraţi-vă, Sfinţilor apostoli Bartolomeu şi Varnava! 


Condacul 1 

Veniţi să încununăm cu laude pe stâlpii apostolilor, pe cei ce s-au nevoit până la 
sânge întru mărturisirea Cuvântului, ca păziţi fiind cu scutul rugăciunilor lor de 
toate săgețile ispitelor, să cântăm Domnului cu mulţumire: Aliluia? 


Sinaxar 


In această lună, în ziua a unsprezecea, pomenirea Sfinţilor apostoli Vartolomeu 
şi Varnava 


Stih: Şi Vartolomeu ucenicul tău Hristoase ţie urmând, 
Patimă de Cruce este suferind, 


Intru această lună în a unsprezecea zi, 
Pe Vartolomeu mare cugetătorul răstigni. 


La Varnava: 


Stih: Mai presus decât piatra safirului după Scriptură, zicând: 
Socotea Varnava pietrele cele ce sunt pe el ucigând. 


Dintru aceştia Sfântul Vartolomeu a fost unul din cei doisprezece ucenici, care pro- 
povăduind Evanghelia la indieni, cei ce se zic bogaţi sau norociţi, şi scriindu-le 
Evanghelia lui Matei, a fost răstignit de cei necredincioşi în Arvanupoli, şi îşi pri- 
mii sfârşitul cu cinste, şi băgându-l într-o raclă de plumb fu aruncat în mare; iar din 
voia lui Dumnezeu aducându-se până în Sicilia la ostrovul Lipariei, şi arătându-se 
a fost îngropat acolo, multe minuni izvorând din sfântul şi cinstitul său mormânt, şi 
dând la toţi, care merg cu credinţă, grabnică tămăduire, şi întoarcere cu bucurie şi 
cu veselie pe la casele lor. 


lar Sfântul Varnava, care se zice şi losi la Faptele Apostolilor, fiind unul din cei 
şaptezeci, călător împreună cu Pavel, fiind hirotonit. Şi se tâlcuieşte numele acesta, 
fiul mângâierii. ŞI era din neamul lui Levi; iar născut şi crescut în ostrovul Cipru- 


lui. Acesta întâi a propovăduit Evanghelia lui Hristos în Ierusalim şi în Roma şi în 
Alexandria şi mergând la Cipru, a fost ucis cu pietre şi băgat în foc de elini şi de 
iudei; pe care luându-l Marcu apostolul şi evanghelistul, îl puse într-o peşteră, şi 
mergând la Efes către Pavel, îi spuse de moartea Varnavei, şi l-a plâns pe el Pavel 
mult. 


De acesta în unsprezece zile spun, că s-a îngropat cu Evanghelia lui Matei, ce s-a 
scris de dânsul, care pe urmă s-a aflat împreună cu trupul apostolului. Drept aceea 
făcură şi obicei credincioşii, să nu fie acest ostrov supus la nici unul din episcopi, 
ci să se chivernisească de al său episcop. 


Și se săvârşeşte soborul sfinţilor acestora apostoli, în cinstita biserica Sfântului şi 
verhovnicului apostol Petru, ce se află aproape de prea sfânta şi marea biserică. 


